Anne Grete Holmsgaard (SF), 2006-05-19:
Ministeren siger, at markedet må klare det selv.
Hvis markedet skal klare det selv, så skal man jo gøre en øvelse, som er den modsatte af den, vi gjorde, da vi fik den blyfri benzin ind på markedet, og da vi fik den diesel ind, som har lavt svovlindhold, for da lovgav vi nemlig begge gange.
Der er altså ikke rigtig nogen erfaring med, at markedet klarer det her selv.
Det, der er det negative ved at sige, at markedet klarer det her selv, er, at vi jo rent faktisk ikke får gjort noget ved udslippet af CO2 i transportsektoren.
Det vil sige, at vi mister nogle point hvert eneste år, frem til at markedet måske på et eller andet tidspunkt på den anden side af 2010 selv kan komme bare lidt i omdrejninger.
Så mine spørgsmål til ministeren er: Er ministeren ikke bekymret over det, når han kan se den hast, hvormed drivhusgasudslippet fra transportsektoren stiger?
Og hvordan vil ministeren så hive det hjem igen, som man ikke får hevet ind ved at begynde at sige, at man vil have nogle procent biobrændstoffer i diesel og benzin allerede nu?
Man skal ikke indgå væddemål fra Folketingets talerstol, men jeg er sikker på, at inden for tre måneder har vi førstegenerationsbiobrændstoffer på markedet, og det vil glæde mig meget, for så har regeringens politik om at tro på markedskræfterne virket.
Nu er det jo ingen hemmelighed, at jeg mener, at man bør starte med førstegenerationsbiobrændstoffer for at lave det markedstræk, som virkelig sætter skub i den her udvikling.
Altså, stiler ministeren i virkeligheden efter, at det her bare er en forsknings- og udviklingsindsats, og så må olieselskaberne selv klare resten?
Eller er ministeren enig med mig i, at man bliver nødt til at træffe en politisk beslutning om, at man vil have det i tankanlæggene, for ellers får man det ikke ud på markedet?
Det, vi forestiller os ved at bruge penge, er, at vi kommer over den tærskel, vi så tit har diskuteret, fra forskning over til demonstrationsprojekterne, inden man kan gå ud på markedet.
Det her er altså at forberede fasen fra forskningsmiljøet over til demonstrationsprojekter, sådan at det bliver åbenbart for markedet.
Det bringer mig netop tilbage til første generation.
Det er jo i dag klart til markedet, kan man sige.
Det findes i landene omkring os, og jeg vil ikke blive det mindste overrasket, hvis et eller to olieselskaber eller dem alle sammen inden for et halvt år eller måske kortere tid har førstegenerationsbiobrændstoffer på markedet.
Det er jo sådan set klart.
Noget af det produceres endda i Danmark, og det er noget, der findes en markedspris på globalt.
Jeg vil ikke sige, vi er færdige med det, men det er klart, det kan bruges, og jeg føler mig personlig overbevist om, at det vil blive brugt inden for relativt kort tid, for jeg tror, at selskaberne må være klar over – eller det er de selvfølgelig – at her er en mulighed, og at her måske er et nyt marked.
Så er den del af sagen klar, og så skal vi til det næste skridt.
Jeg kan da godt forestille mig, at ministeren har ret i, at der er et par tankstationer, der har det, men det er jo ikke det, vi snakker om.
Hvis det skal rykke, så skal det jo være sådan, at brændstofferne findes på stort set alle tankstationer.
Og den enkle måde er jo den, hvor man tilsætter et par procenter, fordi det ikke kræver nogen som helst omstilling af bilparken.
Hvis man i stedet vælger f.eks. E85, hvor hovedparten er bioætanol – altså 85 pct. bioætanol blandet i benzinen – så er det jo kun ganske få biler, der kan køre på det.
Så jeg vil gerne igen spørge ministeren: Hvad er ministerens svar til at få gjort noget ved at få nedsat drivhusgasudslippet fra transportsektoren nu, så vi ikke bare skubber en større og større pukkel foran os, som jo også giver et større og større problem, fordi vi skal foretage hele besparelsen på drivhusgasudslippet i energisektoren og de store virksomheder, hvis vi ikke gør noget ved transportsektoren, som fylder mere og mere i landskabet, hvis vi ser på det samlede udslip af drivhusgasser?
Det kan være fra 2 pct. til 5 pct. Og jeg kan altså ikke andet end gentage mig selv, for det er det samme spørgsmål, jeg får, nemlig at jeg er overbevist om, at markedet vil klare det.
Hermed sluttede forhandlingen.